ai4bharat/Pralekha huggingface dataset:
पंतप्रधान कार्यालय
एक्झाम वॉरीयर्सच्या अद्ययावत आवृत्तीची पंतप्रधानांनी केली घोषणा
परीक्षा देणाऱ्या आपल्या युवा विद्यार्थ्यांना परीक्षेसाठी सहाय्य करूया- पंतप्रधान
नवी दिल्ली, 29 मार्च 2021
एक्झाम वॉरीयर्सच्या अद्ययावत आवृत्तीची आनंदाने घोषणा करत असल्याचे पंतप्रधान नरेंद्र मोदी यांनी म्हटले आहे.
विद्यार्थी, पालक आणि शिक्षक यांच्याकडून आलेल्या मौल्यवान माहितीच्या समावेशाने एक्झाम वॉरीयर्सची नवी आवृत्ती समृद्ध झाली असल्याचे पंतप्रधान म्हणाले.
नवा जोडण्यात आलेला भाग विशेषतः पालक आणि शिक्षक यांच्या दृष्टीने मोलाचा असल्याचे ते म्हणाले.
‘आपले युवा परीक्षा देत असल्याने त्यांना मदत करूया’ असे पंतप्रधानांनी म्हटले आहे.
विद्यार्थ्यांच्या परीक्षांचा काळ सुरु झाला आहे, #ExamWarriors ची अद्ययावत आवृत्ती आता उपलब्ध आहे हे जाहीर करताना आपल्याला आनंद झाल्याचे पंतप्रधानांनी ट्वीट संदेशांच्या मालिकेत म्हटले आहे.
या पुस्तकात नवे मंत्र आणि अनेक मनोरंजक बाबींचाही समावेश आहे. परीक्षेआधी तणावमुक्त असण्याची आवश्यकता या पुस्तकात अधोरेखित करण्यात आली आहे.
कोणतेही दडपण न घेता परीक्षेची तयारी खेळीमेळीने कशी करावी ?
घरी बसून परीक्षेची तयारी करताना आपण काही मनोरंजक करू शकतो का ?
यावर उपाय आहे... नमो ॲपवरचे #ExamWarrios चे नवे मोड्यूल. विद्यार्थी आणि शिक्षक यांच्यासाठी अनेक संवादात्मक बाबी यामध्ये आहेत.
एक्झाम वॉरीयर्सची नवी आवृत्ती,विद्यार्थी, पालक आणि शिक्षक यांच्याकडून आलेल्या मौल्यवान माहितीच्या समावेशाने समृद्ध आहे.
नव्याने जोडण्यात आलेला भाग विशेषतः पालक आणि शिक्षक यांच्या दृष्टीने मोलाचा आहे.
परीक्षा देणाऱ्या आपल्या युवकांना मदत करूया! असे पंतप्रधानांनी म्हटले आहे.M.Chopade/N.Chitale/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
माजी पंतप्रधान इंदिरा गांधी यांच्या जयंतीदिनी पंतप्रधानांनी वाहिली आदरांजली
नवी दिल्ली, 19 नोव्हेंबर 2019
पंतप्रधान नरेंद्र मोदी यांनी माजी पंतप्रधान इंदिरा गांधी यांच्या जयंतीदिनी आदरांजली वाहिली.
‘माजी पंतप्रधान इंदिराजी यांना जयंती दिनी आदरांजली’, असे पंतप्रधानांनी म्हटलं आहे.
Tributes to our former PM Smt. Indira Gandhi Ji on her birth anniversary.
— Narendra Modi  November 19, 2019
B.Gokhale/J.Patankar/D.Rane
(Visitor Counter : 71
मंत्रिमंडळ
होमियोपॅथीमध्ये सुधारणा
केंद्रीय होमियोपॅथी परिषदेच्या कार्यकाळात 18 मे 2018 पासून 2 वर्षांनी वाढ
होमियोपॅथी केंद्रीय परिषद  विधेयक, 2019 ला मंत्रिमंडळाची मंजुरी
नवी दिल्ली, 12 जून 2019
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने होमियोपॅथी केंद्रीय परिषद  मसुदा विधेयक, 2019 ला मंजुरी दिली आहे.
प्रभाव :
या विधेयकात केंद्रीय परिषदेचा अवधी सध्याच्या एक वर्षावरुन वाढवून दोन वर्षे करण्याची तरतूद आहे, जेणेकरून संचालक मंडळाचा कार्यकाळ 17 मे , 2019 पासून आणखी एक वर्षासाठी वाढवता येईल.
यामुळे केंद्रीय होमियोपॅथी परिषदेला आपल्या अधिकारांचा वापर आणि परिषदेचे काम पार पाडण्यात मदत मिळेल.
अंमलबजावणी :
हे विधेयक होमियोपॅथी केंद्रीय परिषद  विधेयक, 2019 ची जागा घेईल. संचालक मंडळाचा कार्यकाळ एक वर्षाने वाढेल.
B.Gokhale/S.Kane/D.Rane
(Visitor Counter : 74
पंतप्रधान कार्यालय
परीक्षा पे चर्चा संबंधित मंत्र आणि उपक्रमांचे मनोरंजक भांडार पंतप्रधानांनी केले सामायिक
नवी दिल्ली, 12 जानेवारी 2023
पंतप्रधान नरेंद्र मोदी यांनी परीक्षा पे चर्चा संबंधित मंत्र आणि उपक्रमांचे एक मनोरंजक भांडार सामाईक केले आहे. यामुळे परीक्षेचा ताण कमी होण्यास मदत मिळणार आहे.
पंतप्रधानांनी ट्विट केले;
“हा परीक्षेचा हंगाम आहे आणि आपले परीक्षार्थी परीक्षेच्या तयारीत व्यग्र आहेत,परीक्षेचा ताण कमी करण्यात मदत करणारे आणि परीक्षेचा उत्सव साजरा करण्यात मदत करेल असे मंत्र आणि उपक्रमांचे एक मनोरंजक भांडार सामाईक करत आहे. हे पाहा …"
S.Kane/S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पर्यावरण, वन एवं जलवायु परिवर्तन मंत्रालय
विविध राज्यांना वनीकरणासाठी केंद्राकडून 47,436 कोटी रुपये
एनडीसी उद्दिष्टे साध्य करण्यासाठी वनीकरणाकरीता निधी वापरण्याचे केंद्रीय पर्यावरण मंत्र्यांचे राज्यांना आवाहन
नवी दिल्ली, 29 ऑगस्ट 2019
देशाची हरित उद्दिष्टे साध्य करण्यासाठी आणि वनीकरणाला चालना देण्यासाठी पर्यावरण, वने आणि हवामान बदल मंत्री प्रकाश जावडेकर यांनी आज विविध राज्यांना 47,436 कोटी रुपयांहून अधिक निधी हस्तांतरित केला. नवी दिल्लीत आज राज्यांच्या वनमंत्र्यांची बैठक झाली.
वन आणि वृक्षाच्छादित क्षेत्र वाढवण्यासंदर्भात राष्ट्रीय स्तरावर निश्चित केलेली योगदान  उद्दिष्टे साध्य करण्यासाठी, वनीकरणाकरिता हा निधी वापरण्याचे आवाहन जावडेकर यांनी यावेळी केले.
कॅम्पा अर्थात क्षतिपूरक वनीकरणनिधी व्यवस्थापन आणि नियोजन प्राधिकरणांतर्गत हा निधी दिला आहे. राज्यमंत्री बाबुल सुप्रियो यावेळी उपस्थित होते. क्षतिपूरक वनीकरणासाठी गोळा केलेल्या निधीचा राज्यांकडून वापर होत नसल्याच्या सुरुवातीच्या अनुभवानंतर सर्वोच्च न्यायालयाने 2001 मध्ये या प्राधिकरणाच्या स्थापनेचे आदेश दिले होते.
महाराष्ट्राला 3844.24 कोटी रुपये देण्यात आले आहेत.
राज्यांना देण्यात आलेल्या कॅम्पा निधी संदर्भात अधिक माहितीसाठी येथे क्लिक करा:
S.Tupe/S.Kakade/D.Rane
(Visitor Counter : 185
ग्राहक व्यवहार, अन्न आणि सार्वजनिक पुरवठा मंत्रालय
केंद्र सरकारने सोया मीलच्या साठवणुकीवर 30 जून 2022 पर्यंत मर्यादा आणली
सोया मील म्हणजे सोयाबिनपासून तयार होणाऱ्या अन्न घटकांच्या देशांतर्गत किंमती कमी करण्यासाठी केंद्र सरकारने एका आदेशान्वये 30 जून 2022 पर्यंत सोया मीलच्या साठवणुकीवर मर्यादा घातली आहे. सोया मील साठवण नियंत्रण आदेश 2021 23 डिसेंबर 2021 पासून तात्काळ परिणामासह लागू करण्यात आला आहे. या आदेशान्वये, भारत सरकारच्या पशुपालन आणि दुग्धविकास विभागाशी झालेल्या चर्चेनंतर साठवणुकीवर मर्यादा घालण्यात आली.
खालील साठवण मर्यादा जाहीर करण्यात आल्या आहेत:
“सर्व प्रकारच्या सोया मीलच्या साठवणुकीसाठी सर्व राज्ये आणि केंद्रशासित प्रदेशांमध्ये 30 जून 2022 पर्यंत खालील मर्यादा घालण्यात आल्या आहेत;
- संयंत्रे/मिलर/प्रक्रियाकर्ते: संयंत्रे/मिलर/प्रक्रियाकर्ते यांच्या प्रतिदिन उत्पादन क्षमतेनुसार जास्तीत जास्त 90 दिवस साठवणूक. साठवणुकीची जागा जाहीर करणे बंधनकारक.
- व्यापारी कंपनी/व्यापारी/ खासगी चौपाल: केवळ सरकारमध्ये नोंदणीकृत असलेले उद्योग, जाहीर केलेल्या आणि ठराविक ठिकाणी जास्तीतजास्त 160 मेट्रिक टन साठवणूक करू शकतील संबंधित कायदेशीर संस्थांतर्फे केलेली साठवणुक नेमून दिलेल्या मर्यादेपेक्षा अधिक असल्यास त्यांना त्याचा तपशील अन्न आणि सार्वजनिक वितरण विभागाच्या http://evegoils.nic.in/soya_meal_Stock/login या पोर्टलवर जाहीर करावा लागेल आणि ही अधिसूचना जारी झाल्यापासून 30 दिवसांच्या आत साठवणुकीचे प्रमाण विहित मर्यादेत आणावे लागेल.
सोया मीलचा साठा वेळोवेळी या पोर्टलवर जाहीर करावा लागेल आणि तो नियमितपणे अद्ययावत देखील करावा लागेल. या पोर्टलवरील माहितीचे पशुपालन आणि दुग्धविकास विभागाकडून परीक्षण केले जाईल आणि आवश्यकता भासल्यास विभागातर्फे पाठपुरावादेखील केला जाईल.
वरील उपाययोजनांमुळे खुल्या बाजारातील सोया मीलच्या किंमती वाढवू शकणाऱ्या साठेबाजी, काळ्या बाजारासारख्या चुकीच्या पद्धतींना अटकाव करता येईल अशी अपेक्षा आहे. परिणामी, सोयाबीन तेलाचे बाजारभाव कमी व्हायला मदत होईल.
आरोग्य आणि कुटुंब कल्याण मंत्रालय
जगभरात, दहा लाख लोकसंख्येत आणि सर्वात कमी मृत्यू दर असलेल्या देशांमध्ये भारत अद्यापही समाविष्ट
22 राज्ये/ केंद्रशासित प्रदेशात दहा लाख लोकसंख्येतल्या मृत्यूंची संख्या राष्ट्रीय सरासरीपेक्षा कमी
नवी दिल्ली, 16 ऑक्टोबर 2020
दहा लाख लोकसंख्येत सर्वात कमी मृत्यू असलेल्या जगभरातल्या देशांमध्ये भारत अद्यापही समाविष्ट आहे.
2 ऑक्टोबरपासून सातत्याने 1100 पेक्षा कमी मृत्यूंची नोंद झाली आहे.
22 राज्ये/केंद्रशासित प्रदेशांची कामगिरी चांगली असून या राज्यात, दहा लाख लोकसंख्येमध्ये मृत्यूचे प्रमाण राष्ट्रीय सरासरीपेक्षा कमी आहे.
मृत्यू दरात सातत्याने घट होत असून सध्या हा दर 1.52% आहे. 22 मार्च 2020 पासून हा सर्वात कमी दर आहे.
कोविड व्यवस्थापन आणि प्रतिसादाचा भाग म्हणून केंद्र सरकार कोविडचा प्रसार रोखण्याबरोबरच गंभीर रुग्णांना दर्जेदार वैद्यकीय सेवा पुरवून मृत्यू दर कमी करण्यावरही विशेष लक्ष पुरवत आहे. केंद्र सरकार आणि केंद्र शासित प्रदेश/राज्य सरकार यांच्या समन्वित प्रयत्नातून देशभरात आरोग्य सुविधा बळकट करण्यात आल्या आहेत. 2212 कोविड समर्पित रुग्णालये दर्जेदार आरोग्य सेवा पुरवत आहेत. केंद्र सरकारने वैद्यकीय उपचार नियमावलीत प्रमाणित मार्गदर्शक सूचनांचा समावेश केल्याने सरकारी आणि खाजगी रुग्णालयातही प्रमाणित दर्जाची वैद्यकीय सेवा सुनिश्चित झाली आहे.
मृत्यू दर कमी आणण्याच्या दृष्टीने, गंभीर रुग्णांच्या वैद्यकीय व्यवस्थापनात आयसीयू डॉक्टर्सच्या क्षमता वृद्धीसाठी नवी दिल्लीतल्या एम्सने ई आयसीयू हा अनोखा उपक्रम सुरु केला आहे. राज्यांच्या रुग्णालयात आयसीयू विभागात काम करणाऱ्या डॉक्टरांसाठी मंगळवार आणि शुक्रवार या आठवड्यातल्या दोन दिवशी तज्ञाकडून टेली/ व्हिडीओ सल्ला सत्र घेण्यात येते. 8 जुलै 2020 पासून ही सत्रे सुरु झाली आहेत.
आतापर्यंत 23 टेली सत्रे झाली असून 34 राज्ये/ केंद्र शासित प्रदेशातल्या 334 संस्थांनी यात सहभाग घेतला आहे.
नव्या रुग्णांपेक्षा, बरे झालेल्यांची संख्या जास्त नोंदवण्याचा कल कायम असून गेल्या 24 तासात 70,338 रुग्ण कोरोनातून बरे झाले तर 63,371 नव्या रुग्णांची नोंद झाली. बरे झालेले आणि सक्रीय रुग्ण यातले अंतर 56 लाखाहून अधिक  झाले आहे.बरे झालेल्यांची संख्या सध्या सक्रीय रुग्णांच्या आठपट जास्त आहे.
सक्रीय रुग्णांच्या संख्येत सातत्याने घट होत आहे. सध्या सक्रीय रुग्ण हे एकूण पॉझिटिव्ह रुग्णांच्या 10.92% म्हणजे 8,04,528 आहेत. कोरोनातून बरे होणाऱ्यांच्या संख्येत वाढ होत असल्याने यासाठीच्या राष्ट्रीय दरात सुधारणा होऊन तो 87.56% झाला आहे.
बरे झालेल्यांपैकी 78% हे 10 राज्ये/ केंद्र शासित प्रदेशातील आहेत.यामध्ये महाराष्ट्राची संख्या मोठी असून महाराष्ट्रात एका दिवसात 13,000 पेक्षा जास्त रुग्ण कोरोनातून मुक्त झाले.
नव्या रुग्णांपैकी 79% रुग्ण 10 राज्ये/ केंद्र शासित प्रदेशात आहेत. महाराष्ट्रात सर्वात जास्त म्हणजे 10,000 पेक्षा जास्त रुग्णांची नोंद झाली असून त्या खालोखाल कर्नाटक मध्ये 8,000 रुग्णांची नोंद झाली आहे.
गेल्या 24 तासात 895 मृत्यूंची नोंद झाली.
यापैकी सुमारे 82% मृत्यू महाराष्ट्र, कर्नाटक, पश्चिम बंगाल, तामिळनाडू, छत्तीसगड,आंध्रप्रदेश, उत्तर प्रदेश,पंजाब, ओडिशा आणि दिल्ली या दहा राज्यात आहेत.
महाराष्ट्रात 37% पेक्षा जास्त म्हणजे 337 मृत्यूंची नोंद झाली.
13 राज्ये/ केंद्र शासित प्रदेशात दहा लाख लोकसंख्येमागे मृत्यूचे प्रमाण हे राष्ट्रीय सरासरीपेक्षा जास्त आहे.B.Gokhale/N.Chitale/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
गृह मंत्रालय
केंद्रीय गृहमंत्री अमित शहा यांनी कोविड-19 च्या झपाट्याने वाढलेल्या रुग्णसंख्येमुळे उद्भवलेल्या परिस्थितीचा आढावा घेतला आणि वैद्यकीय वापरासाठी ऑक्सिजनचा पुरवठा वाढविण्यासाठी विविध उपायांचे निर्देश दिले
ऑक्सिजन वाहतूक करणार्या वाहनांना पुरेशी सुरक्षा पुरवावी आणि वाहतुकीसाठी विशेष मार्गिकेची तरतूद करण्यासंदर्भात गृहमंत्रालयाने आज सर्व राज्ये आणि केंद्रशासित प्रदेशांना पत्र पाठविले
नवी दिल्ली, 23 एप्रिल 2021
कोविड-19 च्या रुग्णसंख्येत झपाट्याने होणारी वाढ आणि देशभरात वैद्यकीय ऑक्सिजनची वाढती मागणी लक्षात घेता केंद्रीय गृहमंत्री अमित शहा यांनी या परिस्थितीचा आढावा घेतला आणि वैद्यकीय वापरासाठी ऑक्सिजनचा पुरवठा वाढविण्यासाठी विविध उपायांचे निर्देश दिले. त्यानुसार, कोविड-19 ची सक्रीय रुग्णसंख्या आणि वैद्यकीय ऑक्सिजनच्या वाहतुकीसाठी लागणारा वेळ कमी करण्यासाठी एक तज्ञ गट विविध राज्ये आणि केंद्रशासित प्रदेशांना ऑक्सिजनचे अनुमानित आणि तर्कसंगत वाटप करीत आहे.
केंद्रीय गृह मंत्रालयाने आपत्ती व्यवस्थापन अधिनियम, 2005 अंतर्गत 22 एप्रिल 2021 रोजी एक आदेश जारी करत राज्य / केंद्रशासित प्रदेशांना देशभरात वैद्यकीय ऑक्सिजनचा अखंड पुरवठा करण्यासाठी विविध उपाययोजना करण्याचे निर्देश दिले आहेत. या आदेशाचे काटेकोरपणे पालन करण्यासाठी आणि ऑक्सिजन वाहतूक करणार्या वाहनांना पुरेशी सुरक्षा पुरविण्यासाठी आणि या वाहनांना रुग्णवाहिकांप्रमाणेच विशेष मार्गिका उपलब्ध करून देण्यासाठी गृहमंत्रालयाने आज सर्व राज्ये आणि केंद्रशासित प्रदेशांना पत्र लिहिले आहे.
केंद्र सरकारने18 एप्रिल 2021 रोजी जारी केलेल्या आदेशानुसार काही आवश्यक क्षेत्र वगळता औद्योगिक वापरासाठी ऑक्सिजनचा पुरवठा करण्यास बंदी घातली आहे. यामुळे वैद्यकीय ऑक्सिजनच्या पुरवठ्यात लक्षणीय वाढ झाली आहे. उद्योगांद्वारे औद्योगिक ऑक्सिजनचा वापर आणखी कमी करण्यासाठी पावले उचलली जात आहेत ज्यामुळे वैद्यकीय वापरासाठी ऑक्सिजनचा पुरवठा वाढेल.
राज्य/ केंद्रशासित प्रदेशांनी जिल्हाधिकारी/ उपायुक्तांना आपल्या भागातील स्थापित क्षमतेसह विविध प्रकारच्या ऑक्सिजनची निर्मिती होत असलेल्या ऑक्सिजन निर्मिती केंद्रांची यादी तयार तयार करण्याचे निर्देश द्यावे असेही त्या पत्रात नमूद केले आहे. बंद पडलेली ऑक्सिजन निर्मिती केंद्र पुन्हा चालू करण्यासाठी कारवाई करावी. या प्रयत्नांद्वारे नेहमीच्या मार्गांद्वारे होणाऱ्या ऑक्सिजनच्या पुरवठ्या व्यतिरिक्त जिल्हा स्तरावर ऑक्सिजनची उपलब्धता सुनिश्चित होईल.
गृह मंत्रालय मंजूर वाटप योजनेनुसार देशभरात वैद्यकीय ऑक्सिजनची वाहतूक सुलभ करीत आहे. संबंधित राज्य/केंद्रशासित प्रदेशांना ऑक्सिजन वितरीत केल्यानंतर वाहतुकीचा वेळ वाचविण्यासाठी भारतीय हवाई दल ऑक्सिजनचे रिकामे टँकर हवाई मार्गे ऑक्सिजन निर्मिती केंद्रात घेऊन जात आहेत. ऑक्सिजनच्या वाहतुकीसाठी अतिरिक्त टँकर उपलब्ध करून देण्याच्या उद्देशाने, गृहमंत्रालय भारतीय हवाई दलाच्या मालवाहतूक करणाऱ्या विमानांद्वारे सिंगापूर आणि संयुक्त अरब अमिराती सारख्या देशातून उच्च क्षमतेचे टँकर मागविण्यासाठी समन्वय साधत आहे. याव्यतिरिक्त, ऑक्सिजनच्या वेगवान वाहतुकीसाठी रेल्वे मंत्रालय विशेष रेल्वे चालवत आहे.
वैद्यकीय ऑक्सिजनच्या सुयोग्य वापरास प्रोत्साहन देण्यासाठी गृहमंत्रालय आणि आरोग्य आणि कुटुंब कल्याण मंत्रालय राज्ये आणि केंद्रशासित प्रदेशांच्या नियमित संपर्कात आहेत आणि वैद्यकीय ऑक्सिजन आणि आवश्यक औषधांचा अपव्यय होणार नाही हे सुनिश्चित करण्यासाठी नियमित लेखापरीक्षण केले जात आहे.S.Patil/S.Mhatre/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 134
माहिती आणि प्रसारण मंत्रालय
“शांतता असताना तुम्ही प्रेमात पडू शकता..”: सेतारे एस्कंदरी, 52 व्या IFFI मधील जागतिक चित्रपट पॅनोरमातील ‘द सन ऑफ दॅट मून’ या चित्रपटाची दिग्दर्शक
“आपल्याला हल्ली शांतता आणि प्रेम या गोष्टींचा विसर पडला आहे. या चित्रपटाच्या द्वारे मला प्रेम या भावनेची ताकद दर्शवायची होती आणि त्याचबरोबर स्त्री स्वातंत्र्य आणि स्त्री हक्कांचा पुरस्कारही करायचा होता.” - सेतारे एस्कंदरी
पणजी, 26 नोव्हेंबर 2021
या चित्रपटात एका विधवा स्त्रीचे अपार दुःख आणि त्यातून निर्माण झालेली मूक राहण्याची तीव्र इच्छा दिसते. या परिस्थितीत तिच्या बालपणीच्या मित्राचा तिच्या आयुष्यात प्रवेश होतो आणि तिच्या अंधारलेल्या हृदयात पुन्हा एकदा प्रेमाची ज्योत फुलते.
बलोचि चित्रपट ‘द सन ऑफ दॅट मून’ हा सेतारे एस्कंदरी यांचा दिग्दर्शिका म्हणून पहिला चित्रपट आहे. विधवा बीबनच्या अंतर्मनातील खळबळ आणि परंपरावादी समाजाचा तिच्या बालमित्राबद्दल असलेल्या प्रेमभावनेला विरोध या चित्रपटातून दाखवायचा प्रयत्न त्यांनी केला आहे.
बलोची भाषेत या चित्रपटाचे नाव आहे ‘खोरशिद- ए आन माह’ . सध्या गोव्यात सुरु असलेल्या आंतरराष्ट्रीय चित्रपट महोत्सवात या चित्रपटाचे जागतिक प्रीमियर पार पडले. या चित्रपटाचे कथानक दक्षिण पूर्व इराणमधील सीस्तान आणि बलुचिस्तान मध्ये घडते. महोत्सवातील जागतिक पॅनोरमा विभागात तो सादर झाला आहे.
या चित्रपटात इराणी स्त्रियांचे अतिसामान्य जीवन आणि इराणी संस्कृतीची आजवर अंधारात असलेली बाजू दाखवण्याचा प्रयत्न इस्कंदारी यांनी केला आहे. काल २५ नोव्हेम्बर २०२१ रोजी झालेल्या एका वार्ताहर परिषदेत बोलताना त्यांनी या चित्रपटामागील प्रेरणेबद्दल सांगितले.
आपल्या जीवनातील हरवलेल्या प्रेम आणि शांततेच्या भावना पुन्हा एकदा जागृत करण्याची गरज त्यांनी अधोरेखित केली . “सध्याचे जग हिंसा आणि तिरस्काराने ग्रासलेले आहे, आपलयाला शांतता आणि प्रेम या भावनांचा जणू विसर पडला आहे. या चित्रपटाच्या द्वारे मला प्रेम या भावनेची ताकद दर्शवायची होती आणि त्याचबरोबर स्त्री स्वातंत्र्य आणि स्त्री हक्कांचा पुरस्कारही करायचा होता.”
चित्रपटाच्या नावाबद्दल इस्कंदारी म्हणाल्या, “इराणी संस्कृतीत पुरुषाला सूर्य तर स्त्रीला चंद्र मानले आहे. ही नावे अनुक्रमे प्रकाश आणि अंधाराचे प्रतिनिधित्व करतात. या चित्रपटात पुरुषाच्या तुलनेत स्त्रीचे जीवन कसे अंधःकारमय असते ते दाखवले आहे. म्हणून हे नाव या चित्रपटासाठी निवडले आहे.”
इराणी जनतेला भारतीय चित्रपट फारच प्रिय आहेत असे त्यांनी सांगितल्यामुळे उपस्थित प्रतिनिधी आनंदित झाले.
इराणच्या खोरासान प्रांतात जन्मलेल्या सेतारे इस्कंदारी या पुरस्कारप्राप्त प्रसिद्ध अभिनेत्री असून त्यांनी नाटके, चित्रपट आणि दूरचित्रवाणीवर आपल्या कामाचा ठसा उमटवला आहे. इराणमधील नाट्यक्षेत्रातील सुप्रसिद्ध व्यक्तिमत्व असलेल्या अली रफी यांच्या 'दे ट्रूप' या संस्थेत त्या कार्यरत होत्या. त्या दूरचित्रवाणीवरील तसेच रंगमंचीय नाटकांचे दिग्दर्शनही करतात. ‘द सन ऑफ दॅट मून’ हा दिग्दर्शक या नात्याने त्यांचा पहिला चित्रपट आहे.Jaydevi PS/U.Raikar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 163
युवा व्यवहार आणि क्रीडा मंत्रालय
डॉ. करणी सिंग शूटिंग रेंज येथे 162 खाटांच्या वसतिगृहाचे क्रीडामंत्री किरेन रिजिजू यांच्या हस्ते उद्घाटन
नवी दिल्ली, 7 जानेवारी 2021
केंद्रीय क्रीडा राज्यमंत्री किरेन रिजिजू यांनी आज डॉ. करणी सिंह शुटींग रेंजच्या आवारात निवासी वसतिगृहाचे उद्घाटन केले. हे 162 खाटांचे वातानुकुलीत वसतिगृह असून प्रत्येक खोलीमध्ये प्रसाधनगृह आहे. येथील भोजन विभागात देखील वातानुकूलन सुविधा असून क्रीडा प्रकारांच्या आवश्यकतेनुसार विशिष्ट आहार तसेच मुला-मुलींसाठी स्वतंत्र करमणूक विभाग देखील आहे. या सुविधा केंद्रासाठी 12.26 कोटी रुपये खर्च केले आहेत.
किरेन रिजिजू म्हणाले, “आपले खेळाडू ऑलिंपिक, आशियाई स्पर्धा , राष्ट्रकुल क्रीडा स्पर्धांमध्ये देशाचे प्रतिनिधित्व करतात, त्यामुळे त्यांना मूलभूत सुविधा प्राप्त होतील अशी जीवनशैली उपलब्ध करून दिली पाहिजे.” तज्ञ समिती द्वारे सुविधा व्यवस्थापनासह अन्न, आदरातिथ्य आणि स्वच्छतेच्या बाबतीत सर्व वसतिगृहे किमान 3 तारांकित दर्जाची असणे आवश्यक असल्याचेही क्रीडामंत्र्यांनी यावेळी जाहीर केले.
रिजीजू म्हणाले, “नेमबाजी हा सध्याचा एक प्रमुख खेळ आहे, आम्हाला आमच्या नेमबाजांकडून खूप अपेक्षा आहेत आणि देशात तळागाळातील स्तरावर प्रतिभेचा मोठा साठा आहे. टोकियो ऑलिंपिकमध्ये सहभागी होण्यासाठी आपले सर्वाधिक नेमबाज पात्र आहेत.”
या वसतीगृहामुळे, याआधी शुटींग रेंजच्या बाहेर राहणाऱ्या नेमबाजांना आता या आवारातच राहण्याची सुविधा उपलब्ध झाल्यामुळे भारतीय नेमबाजी प्रशिक्षणाला मोठ्या प्रमाणात चालना मिळेल.नेमबाजांना आता आपापल्या रायफल, पिस्तूल आणि शॉटगन आणण्यासाठी जास्त लांब जावे लागणार नाही.
S.Kane/S.Mhatre/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 109
राष्ट्रपती कार्यालय
चार देशांच्या राजदूतांनी राष्ट्रपतींना सादर केली परिचय पत्रे
नवी दिल्ली, 16 फेब्रुवारी 2022
राष्ट्रपती भवनात आज  टांझानिया संयुक्त प्रजासत्ताकाचे उच्चायुक्त तसेच जिबूती प्रजासत्ताक, सर्बिया प्रजासत्ताक आणि उत्तर मॅसेडोनिया प्रजासत्ताकच्या राजदूतांनी सादर केलेली परिचय पत्रे, राष्ट्रपती रामनाथ कोविंद यांनी स्वीकारली. खालील उच्चायुक्त/राजदूतांनी परिचय पत्रे सादर केली :
- महामहिम अनिसा के. म्बेगा, टांझानिया संयुक्त प्रजासत्ताकच्या उच्चायुक्त
- महामहिम इस्से अब्दिल्लाही असोवेह, जिबूती प्रजासत्ताकचे राजदूत
- महामहिम सिनिसा पेविक, सर्बिया प्रजासत्ताकचे राजदूत
- महामहिम स्लोबोदान उझुनोव, उत्तर मॅसेडोनिया प्रजासत्ताकचे राजदूत
परिचय पत्र सादर केल्यानंतर राष्ट्रपतींनी चार राजदूतांशी स्वतंत्रपणे संवाद साधला. त्यांच्या नियुक्तीबद्दल त्यांनी त्यांचे अभिनंदन केले आणि भारताचे या देशांसोबत असलेले सौहार्दपूर्ण आणि मैत्रीपूर्ण संबंध तसेच या प्रत्येक देशाचे भारतासोबत असलेले बहुआयामी संबंध अधोरेखित केले. राष्ट्रपतींनी त्यांना द्विपक्षीय संबंध अधिक दृढ करण्यासाठी यश मिळण्याच्या दृष्टीने तसेच त्यांच्या कल्याणासाठी आणि त्यांच्या देशातील नागरिकांच्या प्रगतीसाठी आणि समृद्धीसाठी त्यांना शुभेच्छा दिल्या.
राष्ट्रपतींनी उच्चायुक्त आणि राजदूतांमार्फत त्यांच्या राष्ट्रप्रमुखांना वैयक्तिक शुभेच्छाही दिल्या. या कार्यक्रमाला उपस्थित असलेल्या राजदूतांनी भारतासोबतचे संबंध दृढ करण्यासाठी एकत्रित काम करण्याच्या त्यांच्या वचनबद्धतेचा पुनरुच्चार केला.S.Tupe/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 138
ग्राहक व्यवहार, अन्न आणि सार्वजनिक पुरवठा मंत्रालय
खरीप विपणन हंगाम 2020-21 मध्ये किमान हमीभावाने करण्यात आलेली कृषीमाल खरेदी
गेल्या हंगामाच्या तुलनेत यंदा धान खरेदी 22.43 टक्क्यांनी अधिक
खरीप डाळी आणि तेलबियांच्या खरेदीसाठी राज्ये/केंद्रशासित प्रदेशांनी निश्चित केलेल्या तारखेपासून खरेदी सुरु करण्यासाठीची व्यवस्था करण्यास प्रारंभ
खरीप हंगाम 2020-21 मध्ये केंद्र सरकारने, गेल्यावर्षी प्रमाणेच शेतकऱ्यांकडून किमान हमीभावाने धान्यखरेदी करण्यास सुरुवात केली आहे.
पंजाब, हरियाणा, उत्तरप्रदेश, तामिळनाडू, उत्तराखंड ,चंदिगढ , जम्मू काश्मीर आणि केरळ येथे सध्या धानखरेदी सुरु आहे. या सर्व राज्ये आणि केंद्रशासित प्रदेशात मिळून 19 ऑक्टोबर 2020 पर्यंत, 8.54 लाख शेतकऱ्यांकडून 98.19 लाख मेट्रिक टन धानखरेदी करण्यात आली आहे. धानाचा किमान हमीभाव,प्रती मेट्रिक टन 18880 रुपये असून त्यानुसार 18539.86 कोटी रुपयांच्या धानाची खरेदी करण्यात आली आहे. गेल्यावराशी याच हंगामात ही खरेदी 80.20 लाख मेट्रिक टन इतकी होती. म्हणजेच गेल्यावर्षीच्या तुलनेत, यंदा धानखरेदीत 22.43% टक्के वाढ झाली आहे.
त्याशिवाय, राज्यांकडून आलेल्या प्रस्तावांच्या आधारावर, तमिळनाडू, कर्नाटक, महाराष्ट्र, तेलंगणा, गुजरात, हरियाणा, उत्तरप्रदेश, ओडिशा, राजस्थान आणि आंध्रप्रदेश या राज्यांना खरीप विपणन हंगाम 2020 साठी एकूण 42.46 लाख मेट्रिक टन डाळी आणि तेलबियांची खरेदी करण्याची परवानगी, किंमत समर्थन योजनेअंतर्गत  देण्यात आली आहे.
तसेच, आंध्र प्रदेश, तमिळनाडू, कर्नाटक आणि केरळ या राज्यांना, 1.23 लाख मेट्रिक टन सुके खोबरे  खरेदी करण्याची परवानगी देण्यात आली आहे. इतर राज्ये/केंद्रशासित प्रदेशांकडून, PSS अंतर्गत डाळी, तेलबिया आणि सुक्या खोबऱ्याच्या खरेदीविषयी प्रस्ताव आल्यावर, त्यानुसार त्यांना मंजुरी दिली जाईल. जेणेकरुन,जर संबंधित राज्यांत या पिकांचे बाजारभाव किमान हमी भावापेक्षा वर गेले तर, केंद्रीय नोडल एजन्सीमार्फत, राज्यांनी नामनिर्देशित केलेल्या खरेदी संस्थांकडून या पिकांची खरेदी, किमान हमीभावानुसार थेट नोंदणीकृत शेतकऱ्यांकडून केली जाऊ शकेल.
19 ऑक्टोबर 2020 पर्यंत केंद्र सरकारने आपल्या नोडल संस्थांच्या माध्यमातून 5.80 कोटी रुपये किमतीची 806.11 मेट्रिक टन मूग आणि उडद, किमान हमीभावानुसार खरेदी केली आहे, ज्याचा लाभ तामिळनाडू,महाराष्ट्र आणि हरियाणातील 779 शेतकऱ्यांना झाला आहे. त्याशिवाय, किमान हमीभावानुसार, कर्नाटक आणि तामिळनाडू या राज्यातील 3961 शेतकऱ्यांकडून, 52.40 कोटी रुपयांच्या 5089 मेट्रिक टन खोबऱ्याची खरेदी करण्यात आली आहे. खोबरे आणी उडदच्या खरेदीविषयी सांगायचे झाल्यास, ही उत्पादने असलेल्या बहुतांश राज्यात, सध्या बाजारभाव किमान हमीभावापेक्षा अधिक आहे.
खरीप डाळी आणि तेलबियांच्या खरेदीसाठी राज्ये/केंद्रशासित प्रदेशांनी निश्चित केलेल्या तारखेपासून खरेदी सुरु करण्यासाठीची व्यवस्था करण्यास सुरुवात झाली आहे.
पंजाब, हरियाणा आणि राजस्थान या उत्तरेकडील राज्यात कापसाची किमान हमीभावानुसार खरेदी सुविहितपणे सुरु आहे. 19 ऑक्टोबर 2020 पर्यंत, 40196 शेतकऱ्यांकडून, 56590.51 लाख रुपये किमतीच्या 200512 कापूस गासड्याची खरेदी करण्यात आली आहे. गेल्या वर्षी, याच कालावधीत 1245 कापूस गासड्याची खरेदी करण्यात आली आहे.
ग्राहक व्यवहार, अन्न आणि सार्वजनिक पुरवठा मंत्रालय
पोषणमूल्ययुक्त तांदूळ कार्यक्रमांतर्गत, यावर्षी आवश्यक असलेल्या 175 एलएमटीपैकी आतापर्यंत 90 एलएमटी पोषणमूल्ययुक्त तांदूळ वितरणासाठी उत्पादित - केंद्रीय अन्न सचिव सुधांशू पांडे
नवी दिल्ली, 13 जून 2022
पोषणमूल्ययुक्त तांदूळ कार्यक्रमांतर्गत, मार्च 2023 पर्यंत आकांक्षी आणि अधिक मागणी असलेल्या 291 जिल्ह्यांपर्यंत या कार्यक्रमाची व्याप्ती वाढवण्याची योजना आखत आहे. एप्रिल 2022 मध्ये सुरू झालेल्या ‘सार्वजनिक वितरण प्रणालीद्वारे  पोषणमूल्ययुक्त तांदूळाचे वितरण’ च्या टप्पा II अंतर्गत, उत्पादनाशी संबंधित सर्व आव्हानांवर मात करून, 90 एलएमटी  पोषणमूल्ययुक्त तांदूळ आधीच उत्पादित करण्यात आला आहे, अशी माहिती अन्न आणि सार्वजनिक वितरण विभागाचे सचिव सुधांशू पांडे यांनी आज नवी दिल्लीत प्रसारमाध्यमांशी बोलताना दिली. टप्पा एक , टीडीपीएस  आणि ओडब्ल्यूएस  यांचा समावेश असलेल्या,या कार्यक्रमाच्या दुसऱ्या टप्प्याअंतर्गत सर्व आकांक्षी आणि अधिक मागणी असलेल्या एकूण 291 जिल्ह्यांमध्ये, मार्च 2023 पर्यंत या कार्यक्रमाची व्याप्ती वाढवली जाईल.
पहिल्या टप्प्यात आयसीडीएस  आणि पीएम पोषण या योजनांच्या माध्यमातून या कार्यक्रमाची व्याप्ती संपूर्ण भारतात मार्च, 2022 पर्यंत वाढवण्यात आली आणि सुमारे 17 लाख मेट्रिक टन पोषणमूल्ययुक्त तांदूळ वितरीत करण्यात आला. ‘सार्वजनिक वितरण प्रणाली अंतर्गत, 90 हून अधिक जिल्ह्यांनी  पोषणमूल्ययुक्त तांदूळ उचलण्यास सुरुवात केली आहे आणि आतापर्यंत सुमारे 2.58 लाख मेट्रिक टन तांदूळ वितरित करण्यात आला आहे, अशी माहिती सचिवांनी दिली.
पोषण सुरक्षा प्रदान करण्याच्या पंतप्रधानांच्या घोषणेच्या अनुषंगाने,आर्थिक व्यवहारविषयक मंत्रिमंडळ समितीने  राष्ट्रीय अन्न सुरक्षा कायदा , एकात्मिक बाल विकास सेवा , प्रधानमंत्री पोषण शक्ती निर्माण पीएम पोषण [पूर्वीची मध्यान्ह भोजन योजना ] आणि भारत सरकारच्या इतर कल्याणकारी योजनांच्या अंतर्गत संपूर्ण लक्ष्यित सार्वजनिक वितरण प्रणालीच्या  माध्यमातून 2024 पर्यंत टप्प्याटप्प्याने सर्व राज्ये आणि केंद्रशासित प्रदेशांमध्ये पोषणमूल्ययुक्त तांदूळ पुरवण्यास मान्यता दिली आहे
N.Chitale/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 137